[pic] | EUROOPA ÜHENDUSTE KOMISJON |

Brüssel 12.1.2009

KOM(2008) 673 lõplik

2007/0099 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta, mis käsitleb

Euroopa Parlamendi ja nõukogu määruse (rahvusvahelisele autoveoturule juurdepääsu käsitlevate ühiseeskirjade kohta (uuesti sõnastatud)) vastuvõtmist

2007/0099 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta, mis käsitleb

Euroopa Parlamendi ja nõukogu määruse (rahvusvahelisele autoveoturule juurdepääsu käsitlevate ühiseeskirjade kohta (uuesti sõnastatud)) vastuvõtmist

1. TAUST

Euroopa Parlamendile ja nõukogule ettepaneku edastamise kuupäev (dokument KOM(2007) 265 (lõplik) – 2007/0099 COD): | 23. mai 2007. |

Euroopa Majandus- ja Sotsiaalkomitee arvamuse kuupäev: | 12. märts 2008. |

Euroopa Parlamendi arvamuse kuupäev, esimene lugemine: | 21. mai 2008. |

Muudetud ettepaneku edastamise kuupäev: | 13. juuni 2008. |

Ühise seisukoha vastuvõtmise kuupäev: | 9.1.2009 |

2. KOMISJONI ETTEPANEKU EESMÄRK

Komisjoni poolt 23. mail 2007 vastu võetud ettepaneku eesmärk on kehtestada kaupade rahvusvahelise maanteeveo turule juurdepääsu käsitlevad ühiseeskirjad. Ettepanekuga asendatakse kaks määrust, mis käsitlevad maanteeveo-ettevõtjate juurdepääsu turule, ning nõukogu direktiiv, millega nähakse ette erandid teatavat liiki vedude vabastamiseks litsentsinõuetest. Selle eesmärk on muu hulgas täpsustada maanteekabotaaži mõistet, et hõlbustada selle jõustamist.

3. KOMMENTAARID ÜHISE SEISUKOHA KOHTA

3.1. Üldised kommentaarid ühise seisukoha kohta

Rahvusvahelisele autoveoturule juurdepääsu käsitlev ettepanek, eelkõige selles sisalduv kabotaaži määratlus, on maanteevedude õigusaktide paketi üks põhipunkte. Eelkõige oli paketi osas kokkuleppe saavutamisel keskseks küsimuseks turu, sealhulgas kabotaažituru võimalikku suuremas ulatuses avamist käsitleva aruande esitamise kuupäev.

3.2. Komisjoni üksikasjalikud kommentaarid

Nõukogu vastuvõetud ühises seisukohas on täielikult või põhimõtteliselt arvesse võetud teatavaid Euroopa Parlamendis vastuvõetud muudatusettepanekuid, mis kõik olid täielikult või põhimõtteliselt vastuvõetavad ka komisjonile. Kõnealused muudatused käsitlevad järgmist:

- postiveo erandi määratlus (muudatusettepanek 11);

- rahvusvahelise veo puhul esitatava tõendusmaterjali üksikasjade piirang (muudatusettepanek 19);

- tööajale viitamise väljajätmine kabotaaži suhtes kohaldatavate kohustuslike eeskirjade osas (muudatusettepanek 43);

- kaitsemeetmete menetluse vastuvõtmine kabotaažist tulenevate tõsiste häirete puhuks (muudatusettepanek 48);

- korduvatele pisirikkumistele viitamise väljajätmine; komisjon nõustub sellise etapiviisilise lähenemisviisiga registrite puhul (muudatusettepanekud 7, 8, 42, 24, 27, 31, 33, osa muudatusettepanekust 34).

Ühine seisukoht sisaldab ka sätet, mis käsitleb kabotaaži kohta transiidiriigis ja mis nähti ette muudatusettepanekuga 17. Kuna ühises seisukohas pakutav lahendus on jõustatav, nõustub komisjon sellega.

Ühises seisukohas ei võetud arvesse järgmisi muudatusettepanekuid, millega komisjon nõustus põhimõtteliselt või ümbersõnastamisega:

- põhjendus, mis käsitleb seost kombineeritud vedude direktiiviga 92/106/EMÜ (muudatusettepanek 1);

- mõiste „ajutine“ selgem kasutamine (muudatusettepanekud 9 ja 12);

- rahatrahvide määramine ühe karistusvõimalusena (muudatusettepanekud 25 ja 28);

- kohaldamise kuupäeva kindlaksmääramine 1. jaanuariks 2009 (muudatusettepanek 35); ühises seisukohas on ette nähtud, et määrust hakatakse kohaldama 24 kuu möödudes selle jõustumisest.

Ühisesse seisukohta ei ole lisatud ka Euroopa Parlamendi ülejäänud muudatusettepanekuid, millega komisjon ei nõustunud või ei nõustunud pakutud sõnastuses. Need muudatusettepanekud käsitlevad eelkõige järgmist:

- kabotaažituru avamine suuremas ulatuses (muudatusettepanekud 3, 4 ja 18);

- kabotaažveo lubamine pärast osalist mahalaadimist (muudatusettepanek 16);

- teatavate liikmesriikide vahel tihedama kabotaažialase koostöö lubamine (muudatusettepanekud 5 ja 21);

- viide töötajate lähetamise direktiivile kabotaaži suhtes kohaldatavate eeskirjade osas (muudatusettepanek 23);

- liikmesriikide võimalus reguleerida kolmandate riikide vedusid (muudatusettepanekud 6, 14 ja 15);

- ühtse dokumendi nõue mis tahes liiki maanteeveo puhul (muudatusettepanek 20).

Ühisesse seisukohta on lisatud järgmised uued sätted:

- võimalus kohandada litsentsi kehtivusaega tehnika arenguga (artikli 4 lõige 2);

- turvaelementide lisamine litsentsile, tõestatud koopiatele ja juhitunnistusele (artikli 4 lõige 4 ja artikli 5 lõige 3, samuti I ja II lisa);

- juhitunnistust käsitlevad sätted (artikkel 5), eelkõige viide direktiivile 2003/109/EÜ pikaajalistest elanikest kolmandate riikide kodanike staatuse kohta;

- 2013. aasta lõpuks esitatav komisjoni aruanne, milles tuleks analüüsida turuolukorda, hinnata kontrollide tõhusust ja töölevõtutingimuste arengut asjaomasel kutsealal ning esitada arvamus selle kohta, kas eeskirjade ühtlustamine on jõudnud sellisele tasemele, et võib ette näha liikmesriikide turgude, sealhulgas kabotaažituru avamist suuremas ulatuses (artikli 16 lõige 3).

Tuleb märkida, et teatavad liikmesriigid, kes eelistavad lubatud kabotaaži rangemat piiramist, näevad kabotaaži määratluse tulemust (artikkel 8) kui vastuvõetavat maksimumi, samas teised liikmesriigid, kes soovivad turu avamist suuremal määral, näevad seda kui vastuvõetavat miinimumi.

4. JÄRELDUS

Nõukogu võttis oma ühise seisukoha vastu kvalifitseeritud häälteenamusega. Komisjon leiab, et kõnealuses ühises seisukohas kajastuvad tema ettepaneku peamised eesmärgid, ning toetab seega ühist seisukohta.